Gantsi nna le Lorraine re akanya ka dingwaga tse di fetang masome a le marataro tse re di dirisitseng mo tirelong ya ga Jehofa. Re itumela thata ka ditsela tse re ileng ra segofadiwa ka tsone ka ntlha ya go letla Jehofa gore a re kaele ka phuthego ya gagwe. Le fa ke sa tlhole ke kgona go tsamaya go ralala lefatshe jaaka mo dingwageng tse di fetileng ke sa ntse ke kgona go dira tiro ya me ya go nna mothusi wa Setlhopha se se Laolang letsatsi le letsatsi, ke bereka le Komiti ya Borulaganyi le Komiti ya Tirelo. Ke anaanela thata tshiamelo ya go nna le seabe se sennye mo go thuseng bakaulengwe ba lefatshe lotlhe ka tsela eno. Go sa ntse go nkgakgamatsa go bona makau le makgarebe a mantsi a a mo tirelong ya nako e e tletseng a a nang le boikutlo jwa ga Isaia yo o neng a re: “Ke fano! Roma nna.” (Isa. 6:8) Batho ba bantsintsi bano ba dumelana le boammaaruri jwa mafoko ano a a builweng ke molebedi mongwe wa potologo yo a neng a nthaya a re: “Simolola ka bonako mo bodireding jwa nako e e tletseng. O ka se itse gore bo ka go isa kae.”